Mantrailing - Misiunea Prietenilor Canini un demers dedicat iubitorilor de câini și sport

În cadrul proiectului național „Mantrailing - Misiunea Prietenilor Canini”, un demers dedicat iubitorilor de câini și sport, Asociația “Drumeții Montane” a format șase echipe om-câine, cu scopul de a forma echipe de intervenție specializate în căutare și salvare.
Echipele au participat în această perioadă la antrenamente practice în teren, atât în medii urbane, cât și în păduri.
În perioada 4-7 septembrie 2025, Asociația “Drumeții Montane” organizează primul workshop intensiv al proiectului în București, unde vor participa instructori din Ungaria, membri ai Asociației Debreceni Mantrailing és Kutyás Egyesület, cu o vastă experiență în domeniu.
Workshopul va include sesiuni teoretice și practice, iar în ultima zi vor avea loc examene pentru nivelurile K9-MT1, K9-MT2, K9-MT3 și K9-MT4.
Pe lângă echipele formate deja, vor participa și alte echipe din țară, totalul ridicându-se la 12 echipe care vor învăța și se vor antrena împreună.
Acest proiect urmărește crearea unei rețele naționale de echipe om-câine pregătite pentru intervenții reale în cazuri de dispariții, accidente sau dezastre naturale. 
Într-o lume tot mai vulnerabilă în fața riscurilor naturale și a dezastrelor provocate de activitatea umană, o reacție promptă și eficientă poate însemna diferența între viață și moarte. În acest cadru critic, câinii de salvare joacă un rol esențial, devenind parteneri indispensabili pentru echipele de intervenție. România se confruntă cu o nevoie acută de a extinde și consolida aceste resurse canine specializate, pentru a răspunde eficient provocărilor tot mai frecvente.
Spre deosebire de metodele clasice de căutare, un câine de mantrailing poate urmări o pistă veche de câteva ore sau chiar zile, pe distanțe mari și în medii diverse – orașe, păduri, munți sau zone rurale. Acest lucru reduce semnificativ efortul echipelor de căutare și crește șansele de a salva o viață înainte de a fi prea târziu.
Acest demers este deschis și educativ, iar Asociația “Drumeții Montane” încurajează instituțiile publice, cât și persoanele fizice, să se implice și să sprijine aceste asociații de profil.
România chiar are nevoie de cât mai multe echipe bine pregătite, capabile să intervină rapid și eficient în situații critice.
Este important de mentionat că câinii antrenați pentru mantrailing nu înlocuiesc poliția, pompierii sau alte structuri, ci le completează. Ei oferă direcție și indicii precise, eliminând zone mari de căutare și economisind timp și resurse.

Pentru mai multe informații vă invităm sa accesați pagina proiectului www.mantrailing.ro

